b'\n_START_ARTICLE_\nBaltoji kiel\xc4\x97\n_START_SECTION_\nPaplitimas\n_START_PARAGRAPH_\nPaplitusi Europoje, Azijoje (nuo \xc5\xa1iaur\xc4\x97s Sibiro iki piet\xc5\xb3 Kinijos, Mianmaro, Asamo, piet\xc5\xb3 Tibeto, Tuvos, Altajaus, U\xc5\xbekaukaz\xc4\x97s, Sirijos), Afrikoje (visoje i\xc5\xa1skyrus Sachar\xc4\x85), Aliaskos pakrant\xc4\x97se._NEWLINE_\xc5\xbdiemoja piet\xc5\xb3 Europoje ir Azijoje, Afrikoje._NEWLINE_Lietuvoje da\xc5\xbena r\xc5\xab\xc5\xa1is. Atskrenda kovo m\xc4\x97n., i\xc5\xa1skrenda spalio m\xc4\x97n. \xc4\x8cia paplit\xc4\x99s por\xc5\xab\xc5\xa1is Motacilla alba alba.\n_START_SECTION_\nI\xc5\xa1vaizda\n_START_PARAGRAPH_\nVir\xc5\xa1ugalvis, gerkl\xc4\x97 ir kr\xc5\xabtin\xc4\x97s priekis juodi, nugara \xc5\xa1viesiai pilka. Uodega juoda, jos kra\xc5\xa1tin\xc4\x97s plunksnos baltos. Kakta, galvos \xc5\xa1onai ir pilvas balti. Snapas ir kojos juodi. Patel\xc4\x97s apdare juodos spalvos ma\xc5\xbeiau kaip patino. Poilsio apdaru gerkl\xc4\x97 balta, pagurklyje juoda juostel\xc4\x97. Jaunikliai u\xc5\xbe suaugusius pilkesni, kakta tamsi, antuodegis juosvas. Baltoji kiel\xc4\x97 yra apie 18 centimetr\xc5\xb3 ilgio ir sveria apie 25 gramus. Kojos ilgos.\n_START_SECTION_\nElgsena\n_START_PARAGRAPH_\nGyvena prie gyvenvie\xc4\x8di\xc5\xb3, paupiuose, prie e\xc5\xbeer\xc5\xb3. Lizd\xc4\x85 krauna pastog\xc4\x97se, malk\xc5\xb3 kr\xc5\xabvose, uoksuose. Deda 5-6 kiau\xc5\xa1inius, i\xc5\xa1margintus pilkais ta\xc5\xa1keliais. Peri 12-14 dien\xc5\xb3. Jaunikliai lizd\xc4\x85 palieka po 14-15 dien\xc5\xb3. I\xc5\xa1veda dvi vadas.\n_START_SECTION_\nMityba\n_START_PARAGRAPH_\nMinta mus\xc4\x97mis, uodais, sparvomis, vabalais, vik\xc5\xa1rais, sliekais. Maist\xc4\x85 gaudo ore, ie\xc5\xa1ko dirvos pavir\xc5\xa1iuje, seklumose. Tai naudingas kenk\xc4\x97j\xc5\xb3 naikintojas.\n_START_SECTION_\nFolkloras\n_START_PARAGRAPH_\nTautosakoje baltoji kiel\xc4\x97 yra vienas i\xc5\xa1 pavasario simboli\xc5\xb3, siejamas su sniego, led\xc5\xb3 tirpimu, kadangi atskrenda, anksti pavasar\xc4\xaf dar tik prad\xc4\x97jus tirpti sniegui. Liaudyje vadinama ledspira, kielele, \xc5\xbeil\xc4\x85ja kiele.'